ซีอีโอ KWG “แอนโทนิโอ ชาน” คว้ารางวัล Master Entrepreneur ตอกย้ำความสำเร็จผบห.รุ่นใหม่
ซีอีโอ KWG “แอนโทนิโอ ชาน” คว้ารางวัล Master Entrepreneur ตอกย้ำความสำเร็จผบห.รุ่นใหม่
24 พ.ย. 2563

แอนโทนิโอ ชาน รองประธานกรรมการและประธานเจ้าหน้าที่บริหาร บริษัท คิง ไว กรุ๊ป (ประเทศไทย) จำกัด (มหาชน) หรือ KWG คว้ารางวัล Master Entrepreneur Award สาขากลุ่มธุรกิจอสังหาริมทรัพย์ ในฐานะผู้บริหารรุ่นใหม่ที่ประสบความสำเร็จในการขับเคลื่อนธุรกิจจากระดับภูมิภาคสู่ระดับโลก จากเวที Asia Pacific Enterprise Awards (APEA) 2020 อันทรงเกียรติ คัดเลือกผู้ประกอบการและผู้บริหารที่มีแนวคิด วิสัยทัศน์และแนวทางในการบริหารองค์กรที่โดดเด่นในแต่ละภาคธุรกิจจากประเทศต่างๆ ทั่วเอเชียเพื่อมอบรางวัลยกย่องเกียรติภูมิ โดยมีการจัดงานประกาศผลอย่างเป็นทางการในรูปแบบ Virtual event ไปเมื่อวันที่ 20 พฤศจิกายน 2563 ที่ผ่านมา โดยในปีนี้ มีนักธุรกิจไทยที่สามารถคว้ารางวัลในสาขาต่างๆ รวมทั้งสิ้น 7 บริษัทด้วยกัน
จากความเชี่ยวชาญในการดำเนินธุรกิจพัฒนาอสังหาริมทรัพย์ซึ่งเป็นธุรกิจหลักของกลุ่มคิง ไว กรุ๊ป (King Wai Group) ในประเทศจีนมากว่า 30 ปี โดยมีบทพิสูจน์ความสำเร็จให้เห็นอย่างชัดเจนหลากหลายโครงการระดับแนวหน้า อาทิ โครงการมิกซ์-ยูสขนาดใหญ่ “คิง ไว ซิตี้ โอเอซิส” (King Wai City Oasis) ที่มหานครเซี่ยงไฮ้  ซึ่งคุณแอนโทนิโอ ชานได้ยกระดับการนำเทคโนโลยีที่เป็นมิตรต่อสิ่งแวดล้อมมาปรับใช้และเป็นโครงการแรกของประเทศจีนที่ได้รับรางวัล “China Low Carbon Building Award”
จากนั้น คุณแอนโทนิโอ ชานได้ขยายธุรกิจของกลุ่มคิง ไว กรุ๊ป ออกสู่ระดับภูมิภาค โดยเข้ามาดำเนินธุรกิจอสังหาริมทรัพย์ในประเทศไทย ก่อตั้งบริษัท คิง ไว กรุ๊ป (ประเทศไทย) จำกัด (มหาชน) และจดทะเบียนในตลาดหลักทรัพย์ของประเทศไทย ในปี 2559 ดำเนินธุรกิจพัฒนาอสังหาริมทรัพย์ทั้งโครงการบ้านจัดสรรและโครงการคอนโดมิเนียมในเขตกรุงเทพมหานคร
รวมถึงโครงการพัฒนาอสังหาริมทรัพย์ขนาดใหญ่ในรูปแบบมิกซ์ยูสอีก 2 แห่งในเขตจังหวัดฉะเชิงเทราและอยุธยา ต่อมาในปี 2561 คุณแอนโทนิโอ ชานก่อตั้งบริษัท คิง ไว ประกันภัย จำกัด (มหาชน) ทำธุรกิจประกันวินาศภัย เสนอความคุ้มครองด้านประกันภัยและการบริหารจัดการความเสี่ยงระดับมืออาชีพ
คุณแอนโทนิโอ ชานกล่าวว่า “การเข้ามาดำเนินธุรกิจในประเทศไทยของกลุ่มคิง ไว กรุ๊ปนี้ เป็นความตั้งใจที่จะสร้างพอร์ตการลงทุนระยะยาว โดยนำประสบการณ์และความเชี่ยวชาญในการดำเนินธุรกิจอสังหาริมทรัพย์ ธุรกิจการเงิน และธุรกิจโลจิสติกส์ของกลุ่มคิง ไว กรุ๊ป จากประเทศจีน มาสร้างระบบนิเวศทางธุรกิจ (Business Ecosystem) ในประเทศไทย ซึ่งเป็นแนวคิดในการส่งเสริมให้ธุรกิจในเครือทั้งภาคอสังหาริมทรัพย์และภาคการเงินมีความเกื้อหนุนกันอย่างมีเสถียรภาพ
โดยมีหัวใจสำคัญของการดำเนินธุรกิจคือการยึดหลักลูกค้าเป็นศูนย์กลางอย่างแท้จริง พร้อมทั้งมุ่งเน้นการนำนวัตกรรมและเทคโนโลยีดิจิทัลเข้ามาปรับใช้เพื่อยกระดับมาตรฐานให้กับสินค้าและบริการของทุกธุรกิจในเครือ”
คุณแอนโทนิโอ ชานยังเผยอีกว่า เนื่องจากเขาให้ความสำคัญกับการพัฒนาด้านการศึกษาและเล็งเห็นถึงศักยภาพของประเทศไทย ในการสร้างเมืองแห่งการศึกษาแห่งใหม่ KWG จึงได้ลงนามบันทึกความเข้าใจ (MOU) ร่วมกับ Repton International Schools Ltd. โรงเรียนชั้นนำของประเทศอังกฤษ เตรียมนำหลักสูตรเข้ามาเปิดการเรียนการสอนในประเทศไทย เพื่อสร้างโลกทัศน์สากลและสร้างเครือข่ายระดับโลกให้กับเด็กไทย
อีกทั้งยังได้ริเริ่มโครงการมอบทุนการศึกษาสำหรับนักเรียนไทยเพื่อไปศึกษาต่อในมหาวิทยาลัยชั้นนำในฮ่องกงผ่านโครงการ KWG Hong Kong Scholarship Program for “Belt and Road” Students (Thailand)  ตั้งแต่ปี 2560
ทั้งนี้ ด้วยวิสัยทัศน์และพันธกิจขององค์กรที่คำนึงถึงความรับผิดชอบต่อส่วนรวม คุณแอนโทนิโอ ชานให้ความสำคัญกับความรับผิดชอบต่อสังคม สิ่งแวดล้อม และธรรมาภิบาลเพื่อให้การดำเนินธุรกิจของคิง ไว กรุ๊ปเติบโตอย่างยั่งยืนรอบด้าน มุ่งสร้างความไว้วางใจและสร้างคุณค่าสมประโยชน์ร่วมกันทุกฝ่าย
Asia Pacific Enterprise Awards (APEA) 2020 Regional Edition เป็นรางวัลอันทรงเกียรติ ก่อตั้งในปี 2550 เพื่อยกย่องเกียรติภูมิความเป็นเลิศของผู้ประกอบการและผู้นำทางธุรกิจทั่วโลกที่มีแนวคิด วิสัยทัศน์และแนวทางในการบริหารงานที่โดดเด่นในปี 2563 นี้รางวัลดังกล่าวจัดขึ้นในหัวข้อ “Accelerating Growth Beyond Borders” โดยคัดเลือกผู้นำทางธุรกิจและองค์กรจากกว่า 14 ประเทศในเอเชีย ที่แสดงผลงานโดดเด่นและมีความมุ่งมั่นพัฒนาธุรกิจจนประสบความสำเร็จในระดับภูมิภาคและระดับโลกรวมทั้งตระหนักถึงความรับผิดชอบต่อสังคมส่วนรวมเพื่อสร้างการเติบโตขององค์กรอย่างยั่งยืน